<classify> ACHANA kwa muda na mradi mkubwa wa kufua umeme wa maji katika maporomoko ya bonde la mto Rufiji katika Wilaya ya Rufiji mkoani Pwani. Mradi huo mkubwa utakaozalisha megawati 2,115 za umeme baada ya miaka mitatu ijayo, unatekelezwa ndani ya Pori la Akiba la Selous ambalo linapatikana ndani ya mikoa ya Pwani, Morogoro, Lindi na Ruvuma.Pori la Akiba la Selous lenye ukubwa wa kilometa za mraba 50,000, lilitangazwa rasmi kuwa pori la akiba mwaka 1920 na linafahamika kwa kuwa na simba na tembo wengi. Mapori ya akiba nchini Tanzania yapo zaidi ya 25 ambayo yapo karibia kila mkoa. Kwenye mapori haya ya akiba ambayo yanasimamiwa na serikali kupitia Mamlaka ya Wanyamapori Tanzania Tawa, wanaruhusu utalii wa picha na pia utalii wa uwindaji, hivyo kwenye maeneo haya ndio uwindaji hufanyika kisheria. Selous ndio pori kubwa kuliko yote Tanzania na la pili kwa Afrika likiwa na idadi kubwa sana ya simba na tembo. Mapori mengine ni kama Biharamulo, Rungwa, Kizigo, Muhesi, Lwafi, Maswa, Grumeti, Mpanga- Kipengele, Biharamulo, Kimisi, Ikorongo, Swagaswaga, Uwanda, Ugalla, Rukwa, Mkungunero, Pande na Liparamba.Tofauti na mapori ya akiba, kuna hifadhi za Taifa ambazo ni maeneo maalumu kwa ajili ya hifadhi ya wanyamapori na mimea, maeneo haya yanafahamika sana na watu wengi.Maeneo haya yanasimamiwa na Mamlaka ya Hifadhi za Taifa Tanzania Tanapa. Kwa sasa, Tanzania ina hifadhi za Taifa 19 baada ya kuzinduliwa kwa hifadhi mpya tatu za Burigi Chato, Ibanda-Kyerwa na Rumanyika- Karagwe.Usimamizi wa maeneo haya ni mkali na sheria zake haziruhusu shughuli zozote za kibinadamu kama vile kilimo, ufugaji, uwindaji na hata uchimbaji wa madini.Haya ndio maaeneo maarufu sana kwa utalii wa picha na utalii wa uwindaji hauruhusiwi kabisa kwenye maeneo haya. Akizindua mradi huo mkubwa wa kufua umeme katika eneo la mradi Rufiji, Julai 26, mwaka huu, Rais John Magufuli alitangaza kuwa pori hilo sasa litagawanywa na kuzaa hifadhi ya Taifa itakayoitwa Hifadhi ya Nyerere. Rais Magufuli amesema mbali ya kuligawa eneo hilo na kuunda hifadhi hiyo ya Taifa, sehemu ya ukanda wa chini itatumika kwa uwindaji. Alisema kwa sasa ndani ya pori hilo kuna vitalu vya uwindaji 47, lakini serikali hainufaiki na mapato ya uwindaji. Pori hili halitupi faida sana, kuna vitalu ambavyo hata utoaji wake sio wa ushindani, angalau kidogo waziri ulibadilisha tozo maana tulikuwa tunapata zero, alisema Rais Magufuli. Alisema eneo linalopaswa kugawanywa ni la chini, na suala hilo ni la muda mrefu lakini limecheleweshwa. Aliwaambia viongozi wa Wizara ya Maliasili na Utalii kwamba hajasema uwindaji ufutwe, bali pori ligawanywe. Awali katika hotuba yake, Rais Magufuli alihoji kama Watanzania wanafahamu kuwa ndani ya Selous kuna hoteli za kulala zinazotoza dola 3,000 takriban Sh milioni 6.3 kwa siku. Alimhoji Waziri wa Maliasili na Utalii, Dk Hamis Kigwangalla kama anaijua na amewahi kulala hapo. Waziri Kigwangwalla alisema hajawahi kufika, jibu ambalo pia lilitoka kwa Naibu wake, Constantine Kanyasu. Akitumia mifano halisi, Rais Magufuli alisema ukiona mahali pana nyuki na ni wakali sana, wajue hapo kuna asali, hivyo kelele nyingi zinazopigwa kuhusu mradi huo wa umeme kufanyika Selous ni kwa sababu kuna wanaonufaika.Aliwataka Watanzania kutokubali kulaliwa tena bali wazinduke sasa. Mbali ya kuwa na simba na tembo, Pori la Akiba la Selous pia linao wanyama wengine wengi kama vile swala, nyumbu, viboko, faru, kudu, mamba, miti mbali mbali ikiwamo ya miombo. Pia kuna mimea mbali mbali.Hata hivyo, licha ya eneo hilo kuwa linahifadhiwa, kuna shughuli mbalimbali za kijamii na kiuchumi zinazofanyika na ndio maana ndani ya pori hilo kuna hoteli, loji, kambi za watalii, utalii wa picha, utalii wa boti, kuna barabara pamoja na viwanja vidogo vya ndege. Pori la Akiba la Selous lina mahusiano na Pori la Akiba la Niassa la nchini Msumbiji lenye ukubwa wa kilometa 42,000 ambako kwa pamoja wanaunda ushoroba ulioko kati ya nchi hizo mbili. Licha ya kelele za baadhi ya watu wa ndani na nje ya nchi na mashirika ya kimataifa kuhusu mradi wa kufua umeme ndani ya Selous kwamba utaharibu ikolojia ya wanyama na viumbe wengine, wataalamu wa uhifadhi, mazingira na uchumi walieleza kuwa hakuna viumbe watakaoathiriwa Selous.Wataalamu hao ni Saleh Pamba, Dk Abubakar Rajab, Abdulkarim Shah, Dk Magnus Ngoile na Dk Thomas Kashililah. Kwa mujibu wa Pamba, utafiti wao ulilenga kuangalia madhara na faida za ujenzi wa mradi baada ya mashirika mawili ya Umoja wa Mataifa kujitokeza hadharani kupinga azma ya Rais Magufuli, kuutekeleza mradi huo.Pamba aliyataja mashirika ya Umoja wa Mataifa yaliyojitokeza kuupinga mradi huo na kusambaza taarifa zake duniani kote zikieleza athari zitakazojitokeza iwapo utatekelezwa kuwa Shirika la Umoja wa Mataifa la Elimu, Sayansi na Utamaduni UNESCO na Shirika la Kimataifa la Uhifadhi wa Mazingira na Wanyamapori WWF. Alisema hoja za upinzani huo dhidi ya uamuzi wa Rais Magufuli zilizosambazwa duniani kote kwa njia ya maandishi kwenye vyombo vya habari na mitandao ya kijamii kabla ya kubebwa na baadhi ya wapinzani wa maendeleo wa ndani ya Tanzania, zilianza kujenga taswira mbaya dhidi ya mradi wenyewe na Rais Magufuli aliyeapa kuutekeleza. Unesco na WWF walitushtua sana baada ya kusoma maandiko yao yaliyokuwa yakipinga mradi wa Stieglers, waliandika hoja nyingi zilizokuwa zikipinga uamuzi wa rais kutekeleza ujenzi wa mradi huo wakitaka jumuiya ya kimataifa ipaze sauti kwa pamoja ili usitekelezwe. Sisi tulishtuka kwa sababu hizo hoja zao nyingine zilikuwa haziingii akili lakini nyingine zilikuwa zinafikirisha, alisema Pamba. Aliongeza, Tukaona kama wasomi wa kitanzania ni wajibu wetu kujiridhisha ili kama kuna hizo hatari walizozianisha tuishauri serikali ifanye vinginevyo. Tumefanya utafiti wa kina kweli kweli, tumegusa kila kipengele walichopigia kelele, lakini sasa ajabu tulichogundua ni kwamba kelele zote za hao wazungu ni uongo mtupu. Wanatishwa na kasi ya Rais Magufuli kuliletea maendeleo Taifa letu. Kwa mujibu wake, haina shaka hata kidogo kuwa mataifa ya Magharibi yanajaribu kutumia kisingizio kuwa Pori la Akiba la Selous ambalo linatambulika kama eneo la urithi wa dunia na mahali unapojengwa mradi wa umeme serikali imekusudia kupaharibu, lakini ukweli hofu kubwa ya Magharibi ni kasi ya Tanzania kuelekea kwenye uchumi wa kati na kujitoa kwenye utegemezi wa mataifa hayo na taasisi zake za misaada. Pamba aliyewahi kuwa Katibu Mkuu wa Wizara ya Maliasili na Utalii na Katibu Tawala wa Mkoa, alisema katika utafiti wao wamebaini kuwa eneo la Selous litakalotumika kujenga mradi ni asimilia mbili tu ya kilometa za mraba 50,000 hivyo sehemu kubwa ya hifadhi haitaguswa na kwamba hata eneo ambalo mradi utatekezwa halitaathirika na uharibifu wa mazingira au kuhatarisha ustawi a wanyama.Kama Unesco na WWF wana wasomi wasiokuwa na uwezo wa kufanya utafiti wa kiwango kile basi tafiti zao hasipaswi kupewa kipaumbele hata siku moja. Lakini sisi katika utafiti wetu tulibaini kuwa hawa jamaa ajenda yao ni kuhakikisha Tanzania haifikia malengo ya kuwa na uchumi wa kati ifikapo 2025, alieleza. Sasa katika hoja zao za sasa wanasema ujenzi wa mradi huo utahatarisha hali ya usalama na utasababisha uharibifu mkubwa wa mazingira, siyo kweli hata kidogo.Sisi tumebaini katika utafiti kuwa utekelezaji wa mradi utalinda mazingira na tumefafanua vizuri sana katika ripoti kuwa hali ya usalama itaimarika mno kwa sababu kutakuwa na ulinzi wa kutosha katika eneo zima la mradi hivyo hata wawindaji haramu hawatasogelea huko. Hawa Wazungu wanasema wakati wa utekelezaji wa mradi kutakuwa na kelele na uchafuzi wa hewa, hoja za kitoto kabisa kwa sababu sisi katika uchunguzi wetu tumebaini kuwa kabla ya mradi kuanza kutekelezwa, hivi sasa kuna viwanja vya ndege vidogo, hizi Airstrips 38 na kati za hizo 33 zinafanya kazi kila uchao kusafirisha watalii, hapo hawaoni kelele hizo za ndege kupaa na kutua, alieleza Pamba.  <topic>: kitaifa 